Екипа која га је изабрала у 1. кругу (1. укупно) NBA драфта 2004. је Орландо Меџик, играјући за њих Хауард је остварио бројне индивидуалне, али и тимске успехе. Три пута проглашен је одбрамбеним играчем године, те је једном освојио Слем Дунк такмичење. Хауард је петоструки Ол стар те је пет пута изабран у Ол-NBA тим и четири пута у Најбољи дефанзивни тим. Хауард је, по многим мишљењима, тренутно најбољи и најдоминантнији центар НБА лиге, што он доказује својим играма из утакмице у утакмицу. Задњих неколико сезона, редовно предводи лигу у скоковима, блокадама и просеку постигнутих поена из игре. У досадашњој каријери, поставио је многе лигашке рекорде те је предводник франшизе Меџика. Одвео их је до освајања три дивизијска и једног конференцијског наслова те до наступа у НБА финалу 2009. године. С америчком репрезентацијом остварио је неколико наступа на великим такмичењима. 2006. године, на Светском првенству у Јапану, Хауард је освојио бронзану медаљу и након година неуспеха, 2008. године амерички кошаркашки савез саставља "Редеем Теам", предвођен Џејмсом, Вејдом, Брајантом и другим НБА звездама. На Олимпијским играма у Пекингу, одабрана екипа је без већих проблема, освојила златну медаљу.